Διάταξη του Δικαστηρίου (τρίτο τμήμα) της 12ης Οκτωβρίου 2023 [αίτηση του Sąd Okręgowy w Opolu (Πολωνία) για την έκδοση προδικαστικής αποφάσεως] – OP κατά Notariusz Justyna Gawlica
[Υπόθεση C-21/22 1, OP (Επιλογή του δικαίου τρίτου κράτους για την κληρονομική διαδοχή)]
[Προδικαστική παραπομπή – Δικαστική συνεργασία σε αστικές υποθέσεις – Εφαρμοστέο εθνικό δίκαιο στην κληρονομική διαδοχή – Κανονισμός (ΕΕ) 650/2012 – Άρθρο 22 – Επιλογή του εφαρμοστέου δικαίου – Προσωπικό πεδίο εφαρμογής – Υπήκοος τρίτου κράτους – Άρθρο 75 – Σχέση με τις ισχύουσες διεθνείς συμβάσεις – Διμερής σύμβαση μεταξύ της Δημοκρατίας της Πολωνίας και της Ουκρανίας]
Γλώσσα διαδικασίας: η πολωνική
Αιτούν δικαστήριο
Sąd Okręgowy w Opolu
Διάδικοι στην υπόθεση της κύριας δίκης
OP
κατά
Notariusz Justyna Gawlica
παρισταμένου του: Marcin Margoński
Διατακτικό
Το άρθρο 22 του κανονισμού (ΕΕ) 650/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων, την αποδοχή και εκτέλεση δημόσιων εγγράφων στον τομέα της κληρονομικής διαδοχής και την καθιέρωση ευρωπαϊκού κληρονομητηρίου,
έχει την έννοια ότι:
υπήκοος τρίτου κράτους που διαμένει σε κράτος μέλος της Ευρωπαϊκής Ένωσης μπορεί να επιλέξει το δίκαιο του τρίτου αυτού κράτους ως δίκαιο το οποίο θα διέπει το σύνολο της κληρονομικής διαδοχής του.
Το άρθρο 75 του κανονισμού 650/2012, ερμηνευόμενο σε συνδυασμό με το άρθρο 22 του ίδιου κανονισμού,
έχει την έννοια ότι:
επιτρέπει, στην περίπτωση που ένα κράτος μέλος της Ένωσης είχε συνάψει, πριν από την έκδοση του κανονισμού αυτού, διμερή συμφωνία με τρίτο κράτος η οποία ορίζει το εφαρμοστέο δίκαιο στην κληρονομική διαδοχή και δεν προβλέπει ρητώς τη δυνατότητα επιλογής άλλου εφαρμοστέου δικαίου, να μην παρέχεται στον υπήκοο του τρίτου αυτού κράτους που διαμένει στο συγκεκριμένο κράτος μέλος η δυνατότητα να επιλέξει το δίκαιο του τρίτου κράτους ως δίκαιο το οποίο θα διέπει το σύνολο της κληρονομικής διαδοχής του.
____________
1 ΕΕ C 198, της 16.5.2022.